Dixebra

**Dixebra** ye un grupu de rock d'Asturies, que canta n'asturianu.

## Historia
Dixebra fúndase'l 6 de xineru de 1987 n'Avilés y d'entós p'acá vien trabayando por afitar un verdaderu rock asturianu. Dende l'entamu los sos componentes tienen como oxetivu facer una música comprometida con Asturies, como amuesen nes lletres de los sos cantares y nes actitúes personales. Nos sos testos reflexen la variada y complexa realidá de la sociedá as­turiana, inspirándose en fechos de la historia recién asturiana. Poro, nun ye estrañu que nellos heba referencies constantes a la vida política, cultural o llaboral d'Asturies, ensin escaecer el compromisu internacionalista y solidariu. 

Otra de les principales señes d'identidá de Dixebra ye l'emplegu esclusivu de la llingua asturiana, siendo esti ún de los facto­res que-y da más carauter; cuntando amás como collaboradores nes lletres con renomaos escritores de la lliteratura asturiana como Boni Pérez, Pablo A. Marín Estrada y sobre manera Xandru Fernández. Nel so últimu discu incorpórase un nuevu lletrista: Quique Faes. La tercer premisa que define a esta banda ye la incorporación na so instrumentación de la gaita y la inclusión de melodíes tradiciona­les na so música, too ello endolcáu nun rock potente con múltiples influyencies: ska, punk, folk, reggae, rap... L'estilu de Dixebra pue definise como un soníu fuerte, con un ampliu mestizaxe musical, influyenciáu pola música tradicional y con testos comprometíos en llingua asturiana.

Nestos años Dixebra dio bayura de conciertos per toa Asturies y fuera (Galiza, Euskadi, Cantabria, Castiella, Aragón, Cataluña, Bretaña...). Rescampla que nel añu 1997 actuaron como representantes asturianos nel afamáu Festival Intercélticu de Lorient en Bretaña, onde collecharon perbones crítiques por parte de los medios especializaos, siendo la primer vegada qu'un grupu de rock asturianu participaba en tan importante alcuentru musical celta. Amás esi mesmu añu celebraron los sos 10 años de vida con un espectáculu nel que la tradición y la modernidá dábense la mano. Cuntaron cola participación de la Banda de Gaites Tabladar, diversos collaboradores musicales, la compañía d'animación teatral Tres Ruedas, el coleutivu de creación videográfica Bebés Furiosos y los personaxes tradicionales del conceyu Siero Los Sidros. Esti espectáculu tuvo una repercusión impor­tante nel mundu musical asturianu. 

Los más de los aficionaos y críticos coinciden en que Dixebra ye un grupu de direutu; nesi contautu col públicu ye onde meyor se desenvuelven. Les sos actuaciones carauterícense pola participación espontánea de los presentes, buscando la mayor comunicación posible ente músicos y espeutadores.

Tocante a les grabaciones, aparte d'apaecer en vanes, casetes y discos compartíos, el so primer LP llegó en 1990 y llevaba'l títulu de "Grie-ska" (FonoAstur); darréu d'ello vinieron "¿Asturies o trabayes?" (L'Aguañaz 1993), "Apuntate a la llista" (L'Aguañaz 1995), "Dieron en duru" (L'Aguañaz 1997) "Glaya un país" (L'Aguanaz 2000) y “Sube la marea” (L'Aguañaz 2002). Nel añu 2004 editen un recopilatoriu con versiones y remezcles d'una esbilla del so repertoriu, "Cróniques d'un pueblu", acompañáu d'un llibru que resume los sos 17 años de vida. Llueu diba venir otru trabayu discográficu, "Ensin novedá" (L'Aguañaz 2005), onde siguieron evolucionando musicalmente, aportando nuevos matices a la so particular propuesta, llogrando con él mui bones crítiques. Nel 2006, pol so venti aniversariu, ficieron un conciertu na so ciudá natal, Avilés, onde axuntaron a unes 3.000 persones y grabaron un discu en direutu *[[N'aición]]* (L'Aguañaz). L'añu siguiente, a finales del 2007, asoleyóse un discu homenaxe onde ventiún grupos estremaos del panorama musical asturianu facíen versiones de cantares del grupu, *[[¡Salú ya Dixebra! Perversiones]]* (L'Aguañaz). 

En 2008 Dixebra representó a Asturies nel concursu musical de llingues minorizaes Liet international, celebráu en Laponia, onde algamaron la segunda posición col tema "Indios".

Con motivu de cumplise'l 25 aniversariu del grupu, **Dixebra** dio un conciertu'l 30 de marzu na sala avilesina Quattro nel que subieron al escenariu otros músicos de la escena asturiana. Mentes que nel añu 2017 volvieron al Festival Intercélticu de Lorient pa celebrar los sos 30 años enriba los escenarios.

## Componentes
* Primi Abella - Guitarra
* Xune Elipe - Voz
* Jorge Cambareli - Batería
* Javi Rodríguez - Baxu
* Eladio Díaz - Saxo
* Agustín Lara - Trompeta
* Sergio Rodríguez - Programaciones y soníu direutu
* Llorián García- Gaita
* Rubén Bada - Bouzouki, violín, guitarra

### Componentes antiguos
* Cesáreo García *Maniegu* - Guitarra
* Flavio Benito - Gaita
* Xosé Nel Riesgo - Batería
* Manu Tamargo - Baxu
* Xuanra - Batería
* Fredi Sánchez - Batería, percusiones
* Asier Martín - Guitarra
* Panfle - Guitarra
* Isra Sánchez - Batería
* Mario Fueyo - Tecláu
* Fernando Rubio - Gaita

### Músicos collaboradores
Demientres los sos más de 30 años d'historia, el grupu cuntó con abondes collaboraciones, nes sos grabaciones y conciertos, de músicos de dellos ámbitos como:
 
*José Tejedor 
*Xosé Ambás, (N'arba) (punteru y voces)
*Anabel Santiago (voz)
*Fermin Muguruza (voz)
*Evaristo, (La Polla Records) (voz).
*Antón Barquero (tambor, percursión)
*Fonsu Mielgo, (Llan de Cubel) , (cordión)
*Marcos Llope,(Llan de Cubel), (xiblata)
*Dani García (violín)
*Jorge Turienzo (saxu)
*Paco “Loco” (guitarra)
*Tina cuadriello (cordión), 
*Daniel García (violín)
*Federico Pardo (oboe).
*José Escarda (clarinete)
*Eladio Díaz (Saxo). Aguaño componente.
*Agustín Lara (trompeta). Anguaño componente.
*David Colado (Trombón de vares).
*Francisco Arias (trompeta)
*David Colado (trombón)
*Tomás Fernández (saxu)
*Angel Ruiz (banjo) 
*Carlos Martínez (igües vientos)
*Rubén (violín y bouzouki)
*Merce Santos (zanfona y caxa escocesa).
*David Colado (trombón)
*Antonio Gómez (trombón). 
*Paco Martínez (programaciones, igües de vientu).
*Rubén Bada (bouzouki), anguaño componente
*Alberto Castelló, (trombón), 
*Germán Álvarez (bombarda y xiblata)
*Sonia Díaz (coros). 
*Mario Fueyo (sckratches).
*Daniel Jiménez (guitarra)
*Dani Antistylo (samplers)

## Discografía

### Álbumes

## Ver tamién
* *[[¡Salú ya Dixebra! Perversiones]]*:  discu-homenaxe con versiones de 21 cantares de la banda interpretaes por gran parte de los principales músicos del panorama musical asturianu del momentu.

## Referencies

## Enllaces esternos